עד כה נקבע רף מינימלי של ארבע נשים בוועדה - שינוי המבנה יוריד את המספר לשלוש מתוך תשעת החברים בה. ח"כים מהאופוזיציה והקואליציה התנגדו בדיון בוועדה, רוטמן התייחס בביטול
הצעת החוק של יו"ר ועדת החוקה לשינוי הרכב הוועדה לבחירת שופטים יוריד את שריון המקומות לנשים בוועדה – מארבע לשלוש בלבד – כך עלה מהדיון שנערך בנושא היום (רביעי) בכנסת. כזכור, רוטמן מוביל שינוי בהרכב הוועדה לבחירת שופטים כך שתשעת החברים בה ייצגו את שלוש הרשויות בלבד: השופטת, המחוקקת והמבצעת. את לשכת עורכי הדין, ששניים מהם היו חברים בוועדה עד כה, רוטמן מוציא מההרכב.  הצעת חוק היסוד החדש קובעת שאחת מכל גוף מייצג תהיה אישה, כלומר חובת שריון ייצוג של שלוש נשים, שליש מהוועדה. בפועל, השינוי שהוא מציע מקטין את הייצוג המחייב של נשים בוועדה: בהרכב המקורי, שכלל גם את הגוף של לשכת עורכי הדין, כל גוף מייצג היה חייב למנות אישה אחת. כלומר, ארבע נשים מתוך תשע. "הרעה כלפי נשים – הפחתה של רבע מהנשים בוועדה".עו"ד גור בליי, יועמ"ש ועדת החוקה: "לפחות אחד מנציגי השופטים בוועדה, לפחות אחד מנציגי הממשלה בוועדה ולפחות אחד מנציגי הכנסת בוועדה יהיו נשים".ח"כ @naamalazimi: "שזה אומר, פחות אישה מהמצב כיום"עו"ד בליי: "נכון, זה הפחתה"@shavot60 pic.twitter.com/9xYIdw09sJ חברת הכנסת נעמה לזימי (העבודה) העלתה את הנושא בדיון שנערך היום בוועדת החוקה, חוק ומשפט. "בכנס שעשינו ביחד רוטמן אמר שהוא יותר מייצג נשים מאיתנו – והנה הוא מפחית ייצוג של נשים בוועדה דה פקטו. זו הרעה כלפי הנשים", אמרה. חנוך מילביצקי (הליכוד) טען לא הייתה כוונה לייצר פגיעה בייצוג הנשי והציע לכתוב שלפחות שני נציגים (באחד הגופים) יהיו נשים. רוטמן התייחס בביטול והשיב: "בניגוד לגברים, יצוג נשים מובטח בחוק וטוב שכך. כשיש שלושה ומינימום אחת זה הבטחת ייצוג. להבטיח שתיים זו הבטחה לקיפוח של מישהו כי הוא גבר". השינוי בוועדה לבחירת שופטים הוא חלק מהצעת "חוק יסוד: השפיטה" אותה מעוניין רוטמן להעביר כהצעה מטעם ועדת חוקה בהליך מזורז. עיקר השינוי הוא מתן רוב מובנה לקואליציה – דרך נציגי הממשלה והכנסת – בבחירת שופטים. כלומר, השלטון יוכל לשלוט בוועדה שממנה שופטים ולקדם תהליך פוליטיזציה של בתי המשפט. בסקירה שערכנו ב"שקוף" על בסיס מסמך של מרכז המידע והמחקר של הכנסת, ניתן לראות כיצד ממנים שופטים במדינות שונות בעולם. במרבית המדינות שנבדקו, קיימים מנגנוני איזון שונים שנועדו להבטיח כי מינוי השופטים ייעשה בהסכמה רחבה של נבחרי הציבור, ובמקרים לא מעטים גם במעורבות של הגורמים המקצועיים.  ברוב המדינות שמתבססות על מנהגי שלטון של מאות שנים, המגמה היא בכיוון של הגברת המעורבות של גורמים מקצועיים במינוי השופטים. בחלק לא מבוטל מהמדינות הוקמו וועדות מייעצות בלתי תלויות, שהוקמו בעשרים השנים האחרונות. 